
Energiahatékony elektromos versenyautó első futóműváltoztatásainak vizsgálata

Kulcsszavak: energiahatékony versenyautó; első futómű menetdinamikája
Dolgozatom témája a SZEnergy Team hallgatói csapat által fejlesztett elektromos hajtású, energiahatékony városi versenyautó első futóműhibáinak javítása, illetve az ebből eredő módosult futóműgeometria menetdinamikai jellemzőinek vizsgálata, ellenőrzése. Autónkat elsősorban a Shell Eco-marathon versenyre fejlesztjük, ahol a cél a versenytáv teljesítése a lehető legkisebb energiafelhasználás mellett. Az idei versenyszezon befejeztével szükségesnek bizonyult a futómű egyes hibáinak javítása, melyek közül a legjelentősebb a lengőkarok és a tengelycsonkállvány csatlakozását biztosító gömbcsapágyak cseréje. Az újonnan választott gömbcsapágyak integrálásából adódó konstrukciós megoldások azonban a futóműgeometria megváltozásához vezettek. Mivel energiahatékonyság a jármű egyik fontos jellemzője, ezért az autó gördülési ellenállását minimalizálni kell, így elengedhetetlen a futómű részletes vizsgálata. A vizsgálataim során a futómű mozgását Lotus Suspension Analysis szoftverben szimuláltam. A szimulációk során a kerékdőlés, kerékösszetartás, utánfutás és csapterpesztés mértékének változását elemeztem. Ehhez előszőr az eredeti futóműgeometriát kellett vizsgálnom, majd az ebből nyert adatokat hasonlítottam össze a módosított futóműről nyert értékekkel, 0° és 2°-os statikus kerékdőlés mellett. A kapott grafikonokról leolvasható, hogy a változtatások leginkább a csapterpesztést befolyásolták, a többi paraméter változása elhanyagolható. Ezen eredmények alapján elmondható, hogy a futóműgeometria változása az energiahatékonyságra nincs különösebb hatással, egyedül a jármű irányíthatósága és menetstabilitása mutat javulást.



